kardosdrur/scandi-wiki huggingface dataset:
Louvre - Rivoli (metrostation)

Louvre — Rivoli er en station på metronettet i Paris og betjener metrolinje 1. Den ligger i 1. arrondissement. Den ligger under Rue de Rivoli.

Stationen Louvre har fået sit navn på grund af sin nærhed til Rue du Louvre og Louvre-palæet, men den ligger et stykke vej fra indgangen til Louvre-museet, som mest hensigtsmæssigt nås fra stationen Palais Royal — Musée du Louvre.

De to stationer blev omdøbt samtidig i 1989.

Automatisering 

Inden for rammerne af et projekt for modernisering og automatisering af metrolinje 1 blev perronerne på Louvre — Rivoli forhøjet i  weekenden fra 21. til 22. februar 2009.

Adgang 
Dens eneste indgang findes ved krydset mellem Rue du Louvre og Rue de Rivoli, overfor Louvres facade.
 Udgang : en trappe til Rue de l'Amiral Coligny nummer 8.

Trafikforbindelser

Udsmykning 
Stationens udsmykning udmærker sig i forhold til de øvrige stationer på metronettet i Paris, idet der på perronerne er ophængt og opstillet kopier af kunstværker, som er udstillet på Louvre. For enden af perronen findes en historisk planche over Louvre og reproduktioner af gamle graveringer af paladset. 

Til trods for at der ikke er offentlige bekendtgørelser og opslag på stationen, har den alligevel været bemalet med graffitimaleres "tags". Især blev stationen vandaliseret på iøjnefaldende måde i 1992.

Omgivelser 
I stationens nærhed findes:
 Pont des Arts
 Louvres centrale postkontor
 Rådhuset for 1. arrondissement
 Saint-Germain-l'Auxerrois-Kirken

Galleri

Eksterne kilder/henvisninger 

Metrostationer i 1. arrondissement
Paris Metrolinje 1
Gibson Dark fire

Gibson Dark fire er en elektrisk guitar produceret af Gibson. Den er designet som en Les Paul, og er anden genration af Gibsons robotguitarer

Guitaren kan stemme sig selv ved hjælp af Tronical Gmbhs Powertune system, og den kan, ved hjælp af den indbyggede elektronik, efterligne andre guitarlyde.

Eksterne henvisninger 
Gibson Dark fire

Dark fire
Beslagsmed

En Beslagsmed  er en håndværker, som anno 2009, gennemgår en erhvervsuddannelse af fire års varighed med afsluttende prøve.

En uddannet beslagsmed kan udføre forskellige former for smedearbejde, primært smedning af hestesko, tilpasning af pre-fabrikerede hestesko med efterfølgende skoning af heste og beskæring af hove.

I uddannelsen indgår grundlæggende viden om heste og deres seletøj samt hestens anatomi og sundhed.

Uddannelsen består af et grundforløb, praktik og skoleperiode og har en varighed på fire år.

Ekstern henvisning 
 Udannelsesguiden om beslagsmed 

Håndværk
Stillingsbetegnelser
Erhvervsuddannelser
Jan Andersson

Jan Andersson, født 17 marts 1947 i Helsingborg, skånsk socialdemokratisk politiker, medlem af Rigsdagen 1988-95, medlem af Europa-Parlamentet siden 1995. Fra 2004 er Jan Andersson også ordfører for Europa-parlamentets beskæftigelsesudvalg.

Andersson arbejder primært med arbejdsmarkeds-, ældre-, handikap-, og narkotikaspørgsmål. I Europa-parlamentet har han gjort sig bemærket for sit engagement i faglige spørgsmål og gennemførte i 2008 på opbakning af hele Europa-Parlamentet ændringer i EU's udstationeringsdirektiv efter EF-domstolens dom i Vaxholm/Laval-sagen.

Han har tidligere arbejdet som højskolelærer, og er gift med Ines Uusmann og har to voksne døtre.

Eksterne henvisninger 
 www.socialdemokraterna.se

Medlemmer af Europa-Parlamentet fra Sverige
Personer fra Helsingborg
Socialdemokrater fra Sverige
Universitetsområdet (Aalborg)

Universitetsområdet er en sydøstlig bydel i Aalborg mellem Aalborg Øst mod nord og Gug mod vest. Universitetsområdet er beliggende 5 km. sydøst for Aalborg Midtby. Der er 4.277 indbyggere (2020) i Universitetsområdet. Bydelen er opvokset omkring Aalborg Universitet, der er grundlagt i 1974. Flere af vejene i bydelen er opkaldt efter nobelprisvindere, heriblandt Albert Einstein, Fredrik Bajer, Niels Bohr, Bertil Ohlin, August Krogh, Linus Pauling, Henrik Pontoppidan og Johannes Fibiger.

I Universitetsområdet ligger Gigantium, NOVI videnspark, DR Nordjylland, flere afdelinger af Aalborg Universitet, erhverv og boliger.
Et nyt universitetshospital er under opførelse på en grund ved Postgården øst for Aalborg Universitet.

Eksterne henvisninger 
 Aalborg Universitet

Fodnoter 

Universitetsområdet (Aalborg)
Universitetsområdet (Aalborg)
Batzer & Co.

Batzer & Co. Roskilde Bogcafé er et dansk forlag med Arild Batzer som redaktør. Forlaget udgiver bl.a. værker af Olga Tokarczuk, Peter Handke, Imre Kertész, Per Petterson, Kjell Westö og Jón Kalman Stefánsson.

Ekstern henvisning 
 Batzer & Co.s hjemmeside

Referencer 

Forlag fra Danmark
Begtrup Vig

Begtrup Vig er en vig af Aarhusbugten ved Mols, der mod øst og syd afgrænses af Helgenæs, længst mod øst af Dragsmur ved tangen mellem Mols og Helgenæs, hvor også resterne af Olaf Ryes Skanse. Den inderste del af vigen, fra den lille ø Rønnen i nord, og til Stavsøre på Helgenæs, er omgivet af enge og marker. Mod nord er det mere bakket, og her ligger landsbyerne Begtrup og Strands, og videre mod vest nogle sommerhusområder; Kysten drejer herefter mod syd og danner halvøen Skødshoved med det sydlige punkt Mols Hoved. Områdets landskab er formet af isens bevægelser under den sidste istid.

Det inderste af vigen er del af Natura 2000-område 51 Begtrup Vig og kystområder ved Helgenæs, og er EU-habitatområde 
 Den samme område indgår i Nationalpark Mols Bjerge.

Turisme
Begtrup Vig er del af Molslandet på det sydlige Djursland, med tre sammenhængende sommerhusområder. De ligger ved Strands i den nordligste kant af vigen, og ved Dragsmur i bunden, samt ved Kongsgårde på Helgenæs i den sydligste kant af Begtrup Vig. Ved Strands er der en sydvendt sandstrand med udsigt over halvøen Helgenæs. Desuden er der småstrande langs kystlinjen på 15 kilometer med blandet sand og sten. Købstaden, Ebeltoft, ligger 20 km mod øst, og Aarhus cirka 40 kilometer mod vest. Nabovige er Ebeltoft Vig, Knebel Vig samt Aarhusbugten.

Eksterne kilder og henvisninger 

Vige i Danmark
Kattegat
Fredede arealer i Danmark
EU-habitatområder i Danmark
Nationalpark Mols Bjerge
Marilyn French

Marilyn French (født 21. november 1929, død 2. maj 2009) var en feministisk amerikansk forfatter, hun blev født i Brooklyn som datter af E. Charles Edwards og Isabel Hazz Edwards.

Marilyn French var en akademisk feminist, der skrev flere bøger. Hun har udtalt “My goal in life is to change the entire social and economic structure of Western civilization, to make it a feminist world,” (Mit mål i livet er at ændre hele den vestlige civilisations sociale og økonomiske struktur for at gøre den til en feministisk verden)

I 1950 blev Marilyn French gift med Robert M. French Jr. Med ham fik hun børnene Robert og Jamie. Ægteskabet holdt ikke i længden, og de to blev skilt i 1967.

Bogen Kvinder (The Women's Room på engelsk), som udkom i 1977, følger Mira, fra hun er en pige til hun bliver en ældre kvinde. Bogen har kønspolitikken i fokus, og Mira oplever sammen med sine veninder at blive undertrykt i en patriarkalsk verden. En af Miras veninder hedder Val, hun er militant feminist og udtaler blandt andet i bogen, at alle mænd er voldtægtsmænd. Sideløbende med at Mira og hendes veninder diskuterer deres liv fra en feministisk synsvinkel og blot lever og oplever undertrykkelsen på deres egen krop, finder 68-oprøret sted. Det bliver Mira og hendes veninder bliver blandet ind i da de lever op og ned af det i Cambridge. Bogen er skrevet med inspiration fra forfatterens egne oplevelser.

I 1992 fik Marilyn French konstateret kræft i spiserøret, og den uhyggelig besked at hun kun havde måneder tilbage at leve i, men alligevel overvandt hun sygdommen, og skrev bogen Season in Hell: A Memoir som er baseret på hendes oplevelser med sygdommen.

Marilyn French døde den 2. maj 2009 på Manhattan, New York City, 79 år gammel. Dødsårsagen var hjertestop.

Noter 

Romanforfattere fra USA
Feminister fra USA
Faglitterære forfattere fra USA
Kvindelige forfattere i det 20. århundrede
Personer døde af kræft
Wivels Forlag

Wivels Forlag var et dansk forlag 1945-1953. Grundlagt af digteren Ole Wivel med støtte fra ungdomsvennen, ostegrosser Knud W. Jensen i 1945. Forlaget udgav bl.a. det litterære tidsskrift Heretica og disse digtere og forfatteres værker. I 1954 blev Ole Wivel ansat ved forlaget Gyldendal, som overtog forfatterne fra Wivels Forlag.

Eksterne henvisninger 
 Ole Wivel

Forlag fra Danmark
Etableret i 1945
Ophørt i 1953
Slægten Wivel
Hôtel de Ville (metrostation)

Hôtel de Ville er en station på metronettet i Paris og betjener metrolinje 1 og metrolinje 11. Den ligger i 4. arrondissement.

I 2004, var stationen nummer 14 blandt de mest benyttede stationer på metronettet med 12,03 millioner passagerer.

Beliggenhed 
Station ligger ved indgangen til Place de l'Hôtel-de-Ville :
 Stationen for linje 1 ligger under Rue de Rivoli mellem Place de l'Hôtel-de-Ville og Rue de Lobau,
 Stationen for linje 11 ligger under Rue du Renard nord for Rue de Rivoli.

Automatisering 

Inden for rammerne af projektet for modernisering og automatisering af metrolinje 1 blev perronerne på Hôtel de Ville-stationen forhøjet i weekenden fra 21. til 22. marts 2009.

Adgang 

Der er følgende adgange til stationen:
 Rue de Rivoli 70, lige numre
 Rue du Renard 1
 Rue de la Coutellerie 31 (trappe og rulletrappe)
 Place de l'Hôtel-de-Ville 9 (Avenue Victoria)
 Hjørnet nord-øst for Place de l'Hôtel-de-Ville (to trapper)
 Rue de Lobau 5, en trappe, og direkte adgang til (eller til underetagen af) Bazar de l'Hôtel de Ville (BHV)

Trafikforbindelser

Omgivelser 
I stationens nærhed findes:
 Hôtel de Ville.
 Bazar de l'Hôtel de Ville
 Rådhuset for 4. arrondissement
 På stationen for linje 1 er der udstilling om byens politiske institutioners historie.

Eksterne kilder/henvisninger 

Hotel de Ville
Hotel de Ville
Hotel de Ville
Aalborg Midtby

Aalborg Midtby (også kaldet Aalborg City) er Aalborgs mest centrale bydel, mellem Limfjorden mod nord, Øgadekvarteret mod øst, Kærby mod syd og Vestbyen mod vest. Der er 12.366 indbyggere (2020) i Aalborg Midtby.

Aalborg Midtby gennemgår en byomdannelsesproces ved Aalborg Havnefront, hvor bydelen omdannes fra traditionel industri til en moderne uddannelses- og vidensby. På havnefronten findes bl.a. Utzon Center og Musikkens Hus

Der er flere lokalområder i Aalborg Midtby. Godsbanen og Østre Havn er nye kvarterer/områder, som før var industriområder. Disse områder indeholder flere uddannelsesinstitutioner, kulturhuse og boliger til universitetsstuderende. I den østlige del af Aalborg Midtby findes Nordkraft, Musikkens Hus, Hovedbiblioteket og Karolinelund.

Teaterkvarteret er et nyt navn til et gammelt kvarter i den vestlige del af Aalborg Centrum. I kvarteret ligger Aalborg Teater, der af sit navn, kvarteret består af gamle ejendomme, gader og Budolfi Plads, som fra 2014 skal igennem en byomdannelse, som bl.a. omfatter, at Algade forlænges som gågade til Budolfi Plads.

Eksterne Henvisninger 
 Aalborg City forening

Fodnoter
Ringen (germanofil organisation)

Ringen var en kreds af unge, der havde en stor fascination for tysk kultur, specielt litteratur. Navnet var inspireret af Richard Wagners opera Nibelungens Ring og digteren Stefan Georges digtsamling Den Syvende Ring. Gruppens medlemmer flirtede under besættelsen 1940-1945 med nazismen, hvilket manifesterede sig i hyldestdigte fra den unge digter Ole Wivels side og tilmelding til tysk krigstjeneste fra Erik Valdemar Johansens og Ole Høsts side. Sidstenævnte faldt i kamp på Østfronten.

Senere problemer 
Ringens eksistens og formål har i nyere tid været genstand for stor debat i det danske kulturliv, da flere senere store danske kulturpersonligheder som Ole Wivel og Knud W. Jensen er blevet beskyldt for nazisympatier.

Kendte medlemmer 
 Ole Wivel, forfatter og forlagsdirektør
 Knud W. Jensen, ostegrosser og museumsdirektør
 Ole Høst, søn af maleren Oluf Høst
 Erik Valdemar Johansen, maler og restauratør (ikke atlet)

Eksterne henvisninger 
 Ringens kraft i Information

Etableret i 1940
Foreninger fra Danmark
Bælthavet

Bælthavet er en geografisk betegnelse for nogle af de indre danske farvande. Det dækker Samsø Bælt (mod nord afgrænset af en linje mellem Sjællands Odde og Mols), Storebælt, Lillebælt, det Sydfynske Øhav, Smålandsfarvandet og tilgrænsende sunde samt Øresund. Til Bælthavet hører også den tyske del af østersøen vest for linjen Falster–Darß.

Betegnelsen er mest kendt som et af Danmarks Meteorologiske Instituts varslingsdistrikter. Her angives vejrbetingelserne for Øresund dog oftest separat og det tyske område er ikke medtaget. I henblik på det kystnære fiskeri bruges ligeledes en snævere definition.

Der passerer årligt 947 km3 brakvand fra Østersøen gennem bælterne og Øresund til Skagerrak og Nordsøen.

Referencer 

Farvande i Danmark
Kattegat
Østersøen
Fyn
Gibson Les Paul Jr.

Gibson Les Paul Jr. er en elektrisk guitar produceret af Gibson. Den blev introduceret som en lavprisguitar i 1954.

Som man kan høre på navnet, er Les Paul Jr. en nedstrippet Les Paul. Den har således kun en P-90 pickup, en lydstyrkekontrol og en tonekontrol.

Les Paul jr.
Liviske kyst

Den liviske kyst (livisk: Līvõd Rānda, lettisk: Lībiešu krasts) er et område i Letland beboet af livere. Det befinder sig i det nordlige Kurland og omfatter de tolv liviske landsbyer.

Den 4. februar 1992 oprettede den lettiske regering et kulturelt beskyttet område kaldet Līvõd Rãnda – Den liviske kyst – som omfattede alle de tolv liviske landsbyer: Lūžņa (livisk: Lūž), Miķeļtornis (Pizā), Lielirbe (Īra), Jaunciems (Ūžkilā), Sīkrags (Sīkrõg), Mazirbe (Irē), Košrags (Kuoštrõg), Saunags (Sǟnag), Vaide (Vaid), Kolka (Kūolka), Pitrags (Pitrõg), og Melnsils (Mustānum). (De fremhævede navne er byernes lettiske navne).
Den lettiske regering fraråder al tilflytning af etniske lettere og andre ikke-livere i dette område og forbyder ændringer af de historiske tolv byer. Det er også forbudt at åbne hoteller, restauranter eller andre offentlige etableringer som kunne påvirke den liviske kultur eller tiltrække fremmede til området.
Den sidste liver, der havde livisk som sit modersmål, Viktor Berthold døde d. 28. februar 2009. Sproget er dog stadig andet sprog for ca. 20 mennesker, hvor deres første sprog er lettisk. Ca. 2000 mennesker betragter sig selv som livere, heraf er 1700 bosiddende på den liviske kyst.

Letland
Mary Welsh Hemingway

Mary Welsh Hemingway (5. april 1908 – 26. november 1986) var en amerikansk journalist og forfatteren Ernest Hemingways fjerde kone.

Tidlige liv 
Hun blev født 1908 i Minnesota som datter af en skovarbejder. I 1932 giftede hun sig med Lawrence Miller Cook, en skuespilelev fra Ohio, som hun hurtigt blev skilt fra. Mary flyttede til Chicago og fik arbejde ved avisen Chicago Daily News. Hendes næste arbejde var ved den britiske avis The London Daily Express. Hun opholdt sig i London under 2. verdenskrig og blev her gift med den australske journalist Noel Monks. I 1944 mødte hun forfatteren Ernest Hemingway, som hun indledte en affære med. I 1945 blev hun skilt fra Monks, og året efter giftede hun sig med Hemingway.

Ægteskabet med Hemingway 
Hun levede med Ernest Hemingway på Cuba, Key West, Florida og til sidst i Ketchum, Idaho. Ved hans død blev hun litterær eksekutor for hans forfatterskab og stod for at redigere og udgive endnu ikke afsluttede værker som A Moveable Feast. Hendes rolle som litterær eksekutor blev genstand for stor debat. Flere anklagede hende for at ændre strukturen og handlingen specielt i Ernest Hemingways forhold til sine første koner.

I 1976 udgav hun sin selvbiografi How It Was og ti år senere i 1986 døde hun.

Fodnoter

Eksterne henvisninger 
 Mary Welsh Hemingway på Findagrave.com 

Journalister fra USA
Viktor Berthold

Viktor Berthold (1921 – 28. februar 2009 Letland) var en af det sidste personer med livisk som modersmål. Livisk tales dog stadig som andet sprog af omtrent 20 mennesker. Med hans død kom det liviske sprog tættere på at være uddødt, men sproget er beskyttet ved lettisk lov. Livisk kultur er også stærkt beskyttet. De fleste livere bor på den liviske kyst i nord Kurland.

Eksterne henvisninger 
 artikel på estisk om Viktor Berthold
 billede af Viktor Berthold 

Personer fra Letland
Liver
Pauline Pfeiffer

Pauline Marie Pfeiffer (22. juli 1895, Parkersburg i Iowa – 21. oktober 1951) var en amerikansk journalist og forfatteren Ernest Hemingways anden kone.

Tidlige liv 
Pauline Marie Pfeiffer var født i Parkersburg, Iowa i 1895. I 1918 fik hun sin eksamen i journalistik fra University of Missouri School of Journalism. Hun arbejdede ved aviser i Cleveland og i New York og magasinet Vanity Fair, før hun fik ansættelse ved magasinet Vogue. Det var netop for Vogue, hun flyttede til Paris, hvor hun mødte Ernest Hemingway og dennes kone Hadley Richardson. Paulien Pfeiffer og Ernest Hemingway indledte en affære, og i 1927 blev de gift, efter Hemingways skilsmisse fra Hadley Richardson.

Ægteskabet med Hemingway og derefter 
Pfeiffer og Hemingway fik to sønner, Patrick og Gregory Hemingway, men familielivet var meget problematisk. Pfeiffer var troende katolik, og  Hemingway konverterede til katolicismen. Under den Spanske Borgerkrig var ægteparret meget uenige i deres holdninger. Hemingway sympatiserede med den republikansk-socialistiske side, mens Pfeiffer på baggrund af sin tro holdt med de pro-katolske falangister. Under Hemingways rejse i 1937 til Spanien for at berette om krigen indledte han en affære med krigskorrespondenten Martha Gellhorn. Tre år senere i 1940 blev Hemingway skilt fra Pfeiffer og giftede sig tre uger senere med Gellhorn.

Paulien Pfeiffer tilbragte resten af sit liv i Key West i Florida til 1951.

Eksterne henvisninger 

 Pauline Pfeiffer på Findagrave.com 

Journalister fra USA
Personer fra Iowa
Roberto Rivelino

Roberto Rivelino (født 1. januar 1946 i São Paulo, Brasilien) er en tidligere brasiliansk fodboldspiller, der blev verdensmester med det brasilianske landshold ved VM i 1970 og nåede semifinalen ved både VM i 1974 og VM i 1978.

Rivelino spillede på klubplan for Corinthians, Fluminense og Al-Hilal. Han blev i 2004 udvalgt til FIFA 100, en kåring af de 125 bedste nulevende fodboldspillere gennem historien.

Eksterne henvisninger 

 Spillerinfo 

Fodboldspillere fra Brasilien
Fodboldspillere fra Sport Club Corinthians Paulista
Fodboldspillere fra Fluminense
Verdensmestre i fodbold
Personer fra São Paulo
Deltagere ved verdensmesterskabet i fodbold 1970
Deltagere ved verdensmesterskabet i fodbold 1974
Deltagere ved verdensmesterskabet i fodbold 1978
Aalborg Tekniske Gymnasium

Aalborg Tekniske Gymnasium eller HTX-Aalborg har to afdelinger i Aalborg. Den ene afdeling ligger i tilknytning til TECHCOLLEGE, mens den anden ligger i Aalborg Centrum. Aalborg Tekniske Gymnasium er med to afdelinger, ca. 800 elever og 65 medarbejdere et af Danmarks største tekniske gymnasier.
Aalborg Tekniske Gymnasium er samtidig en del af TECHCOLLEGE – en af landets største erhvervsskoler.

Studieretninger 
Aalborg Tekniske Gymnasium tilbyder ti studieretninger: 
 Fysikkens verden
 Bioteknologi
 Naturens kemi
 GAMETECH
 Film og medier
 International HTX
Industrielt design
 Innovation og teknologi
 Bæredygtighed og teknologi
 Beredskabslinjen
 Robotteknologi
 Sundhedsteknologi

Kilder

Eksterne henvisninger 
 Aalborg Tekniske Gymnasium

Tekniske gymnasier i Danmark
Tekniske Gymnasium
Tech College Aalborg
Malan

Malan er et færøsk pigenavn, der er nært beslægtet med det danske Malene. Udtalen lyder som "Merland". 
Navnet er en videreudvikling af det aramæiske Magdalene, der udspringer af byen Magdala. 
Magdala var en lille by i Gallilæa, som Marie Magdalene (Det Nye Testamente) stammede fra. 
Magdala betyder "tårn".

Pigenavne
Mario Kempes

Mario Alberto Kempes (født 15. juli 1954 i Bell Ville, Argentina) er en tidligere argentinsk fodboldspiller, der gennem 1970'erne og 1980'erne spillede som angriber hos flere sydamerikanske og europæiske klubber, bl.a. Valencia CF og River Plate. Han spillede desuden for Argentinas landshold, som han blev verdensmester med ved VM i 1978 på hjemmebane. Her blev han samtidig turneringens topscorer.

Kempes vandt med Valencia CF den spanske pokalturnering Copa del Rey i 1979, og året efter både Pokalvindernes Europa Cup og UEFA Super Cup. Han blev desuden topscorer i La Liga i både 1977 og 1978. Med River Plate blev han argentinsk mester i 1981.

Kempes blev i 2004 udvalgt til FIFA 100, en kåring af de 125 bedste nulevende fodboldspillere gennem historien, og blev også i både 1978 kåret til Årets spiller i Sydamerika.

Landshold 
Kempes nåede i løbet af sin karriere at spille 43 kampe og score 20 mål for Argentinas landshold, som han repræsenterede i årene mellem 1973 og 1982. Udover VM-triumfen i 1978 deltog han også ved både VM i 1974 og VM i fodbold 1982, samt Copa América i 1975.

Titler 
Copa del Rey
 1979 med Valencia CF

Pokalvindernes Europa Cup
 1980 med Valencia CF

UEFA Super Cup
 1980 med Valencia CF

Argentinsk mesterskab
 1981 med River Plate

VM i fodbold
 1978 med Argentina

Referencer

Eksterne henvisninger 

 Spillerinfo

Fodboldspillere fra Argentina
Fodboldspillere fra Rosario Central
Fodboldspillere fra Valencia CF
Fodboldspillere fra Club Atlético River Plate
Fodboldspillere fra First Vienna FC
Verdensmestre i fodbold
Deltagere ved verdensmesterskabet i fodbold 1974
Deltagere ved verdensmesterskabet i fodbold 1978
Deltagere ved verdensmesterskabet i fodbold 1982
Peter Bøttger

Peter Bøttger (født: 25. november 1945 på Mols) er en dansk fotograf og lydbogsindlæser m.m.

Har speaket reklamer og indlæst lydbøger siden 1985. Tilknyttet AV-forlaget Den Grimme Ælling.

Et udvalg af de lydbøger Peter Bøttger har indlæst 
 Arne Christiansen: Gotiske gysere (1991)
 Charles Keeping: Klassiske spøgelseshistorier (1995)
 Helle Møller Christensen: En gøgler på strandvejen (2000)
 Dan Brown: Engle og Dæmoner (2000)
 Dan Brown: Morderisk Bedrag (2001)
 Dan Brown: Da Vinci Mysteriet (2003)
 Edgar Allan Poe: Samlede fortællinger (2008)
 Niels Martinov: Ole Ernst – drømmer jeg, eller – (2008)
 Dan Turéll: Mord-serien
 Primo Levi: Vidnesbyrd
 Mihail Gorbatjov: Min egen historie

Eksterne henvisninger 
 http://www.spiik.dk

Speakere
Lydbogsindlæsere
Fotografer fra Danmark
Abdullah Öcalan

Abdullah "Apo" Öcalan (født 4. april 1949) er en kurdisk politisk leder. Öcalan er såvel grundlægger som officiel leder af Kurdistans Arbejderparti (PKK) som siden 1984 har ført væbnet kamp i Tyrkiet oprindeligt med den hensigt at skabe en selvstændig kurdisk stat i blandt andet de kurdisk dominerede områder i det østlige Tyrkiet. 

Öcalan har siden 1999 været fængslet på øen İmralı i Marmarahavet.

Abdullah Ocalan regnes i Tyrkiet for at være terrorist og for at have været skyld i krig i mange år i det sydøstlige Tyrkiet. Ifølge PKK har han kæmpet for frihed for kurderne siden 1980'erne.

Abdullah Ôcalans ideer om demokratisk konføderalisme er en social, politisk og økonomisk samfundsmodel der   især fokuserer på ligestilling mellem mænd og kvinder, økologi og samtlige minoriteter på tværs af etniske og religiøse skel.

Noter 

Politikere fra Kurdistan
Revolutionære
Socialister
Terrorister